정조 20년
丙辰三月十九日卯時上御熙政堂大臣備局堂上引見入侍時右副承旨李海愚假注書李泳夏事變假注書尹命烈記事官吳泰曾金履永右議政尹蓍東行上護軍李柱國沈頤之行禮曹判書閔鍾顯兵曹判書具㢞行大護軍李敬懋戶曹判書李時秀吏曹判書沈煥之刑曹判書李肇源行都承旨趙鎭寬行護軍李漢豊開城留守李冕膺掌令沈奎魯持平李福潤獻納金履喬正言尹悌東修撰金熙采副修撰尹益烈以次進伏訖蓍東曰近日朝昏甚寒聖體若何上曰一樣矣蓍東曰王大妃殿氣候若何上曰一樣矣蓍東曰惠慶宮氣候若何上曰一樣矣上曰大臣奏事可也蓍東曰此全羅監司徐鼎修狀啓也以爲濟州入送貿運及移轉穀所載扶安等五邑船五隻火燒沈失各穀爲一千九百二十八石人物一名亦爲渰死誠不勝萬萬驚駭發船之際不能董飭致令五船落後逢風至有失火投水之擧者難免不飭之責許多船隻到泊之際旣不前期等候指導安泊又不董發浦丁登時救護致此沈覆者極爲駭然領運差使員光陽縣監韓師鎭濟州判官趙敬日罪狀令攸司稟處別下貿穀乃是格外特恩不可以混歸沈失之中同州領受各穀一萬三千七十二石中一萬石以別下貿運條施行三千七十二石以移轉條施行而移轉臭載給代旣有已行之例今番沈失各穀之代沿海留庫稍裕處預先區劃以待處分裝發計料事請令廟堂稟旨分付矣耽羅入送穀物之火燒沈失人物一名之漂溺未拯誠萬萬驚駭矣道臣之以移轉條移施而依例給代事狀請者誠爲得體竝依狀請施行裝發之後差先差後或利泊或失風海路事勢自來固然火燒沈失又是船中無妄之災則差使員論勘未免太過該牧判官之不能指導安泊登時救護亦非險海浦嶼所可容人力周旋者而災年新到之官非罪遞易誠爲可悶光陽縣監韓師鎭濟州判官趙敬日拿處事今姑安徐使之盡心民事以爲戴罪責效之地事更爲分付何如上曰依爲之出擧條上曰兪領敦寧之病聞甚危劇云卿果見之否蓍東曰見之矣上曰能無時日之慮乎蓍東曰此則未可知而神精已昏無復餘望矣上曰非但其人之不易得國之元老餘者幾人向見金奉朝賀精力凡節與初春之登筵時便覺一倍朽落領敦寧之病勢又如此予心憫然矣蓍東曰別咨入送事何承下敎而尙未及稟定矣上曰須與左相相議後日登對時更稟可也蓍東曰贈參判崔孝一贈諡事成命已下非當品贈職而施以節惠之典者似無其例且崔孝一車禮亮安克諴事蹟之奇偉忠烈之炳朗將有辭於天下後世則一資加贈非可靳惜崔孝一加贈正二品職何如上曰依爲之出擧條鍾顯曰奏御文字何等審愼而平安監司金載瓚狀啓中以故忠臣崔孝一之贈戶參而誤稱屢贈至贊成至於節惠之典則近始因特敎方爲擧行而謂以忠烈賜諡云者極爲未安當該道臣從重推考何如上曰以贈參判之賜諡雖因特敎旣無可據之文跡則從大臣之言先令加贈然後賜諡實合重愼之意故耳朝廷之擧措猶且如此況奏御文字乎又況事實關係乎無諡而曰有諡未贈正卿而至謂已贈貳相云者不可但以不審言其委折爲先關問後草記論罪可也出擧條上曰車禮亮安克諴之卓節奇蹟亦可謂伯仲於崔孝一黃一皓追配之典烏可已乎祠號顯忠已是奬節之意而箕伯狀聞中不擧其祠號者甚疎漏矣因命書傳敎曰今日祗拜奉室益切匪風之感因右相筵奏加贈故忠臣崔孝一而又聞禮判之言知有道臣狀請者取見狀聞此言予今日欲言者事若不偶何待稟處故忠臣贈兵曹參議車禮亮贈兵曹參議安克諴依故忠臣贈判書崔孝一追配例一體配享於顯忠祠事分付該道上曰松留進前冕膺進伏上曰松京自是故都素多人才而人皆擯棄便成蕪鄕故予每欲一番駕過親臨試才以慰子弟之心而勢掣園幸時難遠遊尙今未焉心常恨歎向見玆土一武臣其才可用故特除訓副以示予意矣冕膺曰非但才藝之多出自古孝烈之名世者亦多有之雖以今番殺獄事言之其所納供自初承款自以爲鬪鬨之事雖非出於惡意而實因之緊不敢逃於償命云云年未二十當死不懼者亦可見土俗之樸直幸蒙聖上之俯燭特許減律不但一人之含恩開城一境莫不知聖上欽恤之澤矣上曰今此移邑之擧實是大更張之政也守土之臣必擇其人而可堪之人何必於崇品中擇遣乎蓍東曰誠如聖敎矣古或有堂上資級而陞爲是任者矣煥之曰故牧使林亨秀贈職事因湖南儒生上言自禮曹回啓蒙允移送本曹矣亨秀文章氣節最爲當世之峻望而竟䧟於丁未壁書之變士林之稱冤至今未已其本職爲堂上牧使矣今於褒贈之典似當以變品擧行而臣曹不敢擅便下詢大臣以爲稟定之地何如上曰大臣之意何如蓍東曰林亨秀文章氣節至今稱道於士林之間今因儒生上言而有貤贈之命則似當爲變品贈職矣上曰依爲之出擧條煥之曰校書館員役料不可不磨鍊而本館冊紙留資爲四千卷以其貢價取爲員役料恐好矣上曰戶判則以爲如何時秀曰此則後當有用處不可徑先毁用矣上曰戶判之言亦有理矣蓍東曰吏曹判書沈煥之奏對就座之際遺落所佩有闕筵體不可無警推考何如上曰依爲之出擧條蓍東曰刑曹判書李祖源諸宰奏事之前越次進前欲有所達事體未安推考何如上曰依爲之出擧條蓍東曰卽見三陟所來紫檀香品皆極好者爲五十餘塊矣何以處之乎上曰歸之戶判可也祖源曰因兵曹草記踰越景福宮城偸斫生松罪人金福得移送臣曹照法重繩事允下矣謹按律文則大明律越城條有曰凡越皇城者絞大典通編禁制條有曰空闕松木偸斫者不恨年邊遠定配云而明律無空闕與時御所區別之文通編則初不攙入越城與否若從明律則罪係一律若從通編則罪止遠配本宮雖是久廢之地其爲皇城則一也當此民俗渝頑之時宜施當律俾警來後而第律典旣無時御所空闕區別之論其在審克之道一經稟定後擧行恐似得當故敢此仰達矣上曰豈有踰墻之理空闕門禁蕩然之致此所以嚴處守直中官及衛將者也踰墻旣無明證枝柯安知生松以攔入律勘放可也出擧條上曰臺諫進前只擧尾辭可也奎魯等曰請寢罪人鄭致達妻出置城外之命依前還發配所亟令王府夬正典刑措辭見上上曰不允出擧條奎魯等曰請物故罪人德相亟施孥籍之典措辭見上上曰不允出擧條奎魯等曰請逆賊尙喆追施孥戮之典措辭見上上曰不允出擧條奎魯等曰請亟寢昧爽以後申禁之命因許捧入未徹之啓特賜允兪十五字刀割奎魯等曰請遲晩後物故罪人啓能亟施孥籍趾賊等凶種夬施邦刑養遂獻遂竝設鞫得情措辭見上上曰不允出擧條奎魯等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上上曰不允出擧條奎魯等曰請物故罪人國榮亟施孥籍之典措辭見上上曰不允出擧條奎魯等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條奎魯等曰請承款後物故罪人九宗亟施孥籍之典措辭見上上曰不允出擧條奎魯曰請亟寢秋曹罪人柳師文放釋之命仍令王府設鞫嚴問期於得情夬正王法上曰此豈至今相持之事乎奎魯曰臺諫之意則以此爲必討之極逆也蓍東曰掌令沈奎魯前啓奏達之際多失筵體不可無警推考何如上曰柳師文事不欲停啓則敷奏之際自有格式而語次大有做錯不可推考而止遞差可也出擧條福潤曰柳師文事上曰俄者臺臣亦已言之矣福潤曰請寢李汝節定配之命更令王府嚴覈取服施以當律措辭見上上曰不允出擧條上曰臺諫未承批言先傳他啓則柳師文事不期停而自停矣悌東曰李福潤請改正焉海愚曰臺諫傳啓自有序次而正言尹悌東府啓未畢之前先發諫院新啓臺體壞損推考何如上曰近來之人顚錯如許胡大事也憲臺未畢下諭之前忽地進前徑發新啓使諫院前啓在似停未停之科敢以何顔論李福潤乎格例之破壞猶屬餘事姑先罷職可也出擧條履喬曰請金甲島爲奴罪人克觀古今島爲奴罪人克泰更令玉府嚴鞫得情快正王法措辭見上上曰不允出擧條履喬曰請逆賊尙魯亟施孥戮之典措辭見上上曰不允出擧條履喬曰請亟寢秋曹罪人柳師文放釋之命仍令王府設鞫嚴問快正典刑措辭見上上曰憲啓旣停諫院之獨留此啓不知其爲臺體此則不可賜批矣履喬曰臣本不合於淸朝耳目之任而怵分畏義詣臺登筵傳啓之際至於柳師文事未承批旨臣實慙愧何可一刻晏然於臺次乎請命遞斥臣職上曰勿辭海愚曰獻納金履喬一日再啓煩瀆退待物論矣上曰知道出擧條益烈曰李福潤事萬萬駭然矣言未畢上曰臺啓方傳玉堂先啓已失筵體而且況以下番而先奏者亦有越爼之嫌命書榻敎曰入侍玉堂上下番遞差上曰禮判進前鍾顯進伏上曰以卿久出疆之故本曹擧行多不如前日矣夏享大祭日字明日內擇吉以入可也鍾顯曰昨年秋展謁擇日官降定生徒而將觀來後擇日之能否以爲贖罪之地事旣承筵敎矣但旣降生往則不敢與擇日雖欲贖罪無地效勞矣上曰降定之生徒與他自別先從夏享吉日擇入可也上曰或晴或雨豈但責之於日官而雖以今番皇壇祭享時言之先曉之雪終日之風洞屬之誠不敢少弛矣將事之夜星月昭朗自然有神佑靈感之冥冥相應者然矣蓍東曰當日陪班相顧攢賀而臣之前後陪祭景慕宮者屢矣而日候無日不淸明聖孝之昭格臣實欽仰矣上命書榻敎曰未肅拜禁堂許遞今日政差出上曰贈參判崔孝一加贈正二品政官牌招開政出榻敎祖源曰臣取見各道獄案則上年十二月分慶尙道金海府殺獄罪人朴順三及其子渭昌等獄事判付內有問議大臣後草記之命故問議後草記而順三則特貸一律事判下至於渭昌則無判付還下尙不得行會矣大抵此獄其戕殺之慘酷情節之巧惡自有殺變以後所未見者其父入於元犯已成鐵案則其子之必欲爲之百計圖脫者在於情理固無足怪渠之兄弟中果能自戕其身期於報復則雖謂之傷勇君子亦當恕而今乃忽地滾鬪於屍親旋卽暗殺其婢夫以爲移禍之計者究厥所爲萬萬凶巧今若諉之以事出於子救父而有所一分容貸則哀彼士同之死實因旣狼藉看證又明白而將無償命之日悠悠九地冤倘復如何揆以獄體萬無是理依大臣收議嚴訊得情恐合事宜故敢此仰達矣上曰更思手勢凶巧未可以復讎參恕大臣獻議亦各百見初欲依議施行此擧條循例啓下追聞筵臣之言以韓文公已定之論有所執難此說亦好然則古人已定之論不可不從筵臣執難之言不可不信金海朴渭昌置之傅生之典以次律勘處事分付道臣可也出擧條仍命退諸臣以次退出